
A magyar mezőgazdaság humánerőforrás-ellátottságának vizsgálata

A magyar mezőgazdaság humánerőforrás-ellátottságának biztosítása elengedhetetlen az ágazat fenntarthatósága és versenyképessége szempontjából. Az agrárszektorban tapasztalható munkaerőhiány az idősödő generációk fokozatos visszavonulása és a fiatal, szakképzett munkavállalók pályaelhagyása miatt egyre súlyosbodik. Jelen tanulmány célja a magyar agrárium munkaerőpiaci helyzetének átfogó elemzése, valamint a humánerőforrás-hiány okainak feltárása, különös figyelmet fordítva a Z generáció mezőgazdaság iránti érdeklődésére és pályaválasztási szokásaira.
A kutatás során primer és szekunder módszereket alkalmaztam. A szekunder kutatás során hazai és nemzetközi szakirodalmat dolgoztam fel, valamint a Központi Statisztikai Hivatal (KSH) adatait felhasználva mutattam be a magyar mezőgazdaság jelenlegi helyzetét, különös tekintettel a szektor munkaerőhiányára. A primer kutatás keretében 2024 szeptemberében és októberében félig strukturált szakértői interjúkat készítettem az ágazat különböző képviselőivel, többek között egy agrárközgazdásszal, egy családi gazdaság tagjaival, a Nemzeti Agrárgazdasági Kamara (NAK) igazgatójával, valamint egy mezőgazdasági vállalat gazdasági vezetőjével. Emellett kérdőíves felmérést végeztem az ország több felsőoktatási intézményének hallgatói körében, hogy feltérképezzem a fiatalok agrárium iránti érdeklődését, pályaválasztási motivációit, valamint az ágazatban történő elhelyezkedéssel kapcsolatos véleményüket.
A kutatás két központi kérdés köré épült:
1. Mennyire vonzó napjainkban a mezőgazdasági pálya?
2. Rendelkezésre áll-e elegendő számú, megfelelő képzettséggel rendelkező szakember az agráriumban?
Az eredmények rávilágítanak arra, hogy a magyar agrárium munkaerőhiányának kezelése érdekében kulcsfontosságú a versenyképes bérezési rendszer kialakítása, a középfokú agrárszakképzés korszerűsítése, valamint a technológiai fejlődés követése. A kutatás rávilágított arra is, hogy a munkaerőhiány kezelése komplex megközelítést igényel, amely magában foglalja az agrárium társadalmi presztízsének növelését és a fiatal generációk hatékony bevonzását. A dolgozat olyan stratégiai javaslatokat fogalmaz meg, amelyek hozzájárulhatnak a magyar mezőgazdaság humánerőforrás-ellátottságának hosszú távú biztosításához, ezzel elősegítve a szektor fenntartható fejlődését.



